32001D0731
L 274/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 16 октомври 2001 година
за изменение на Решение 79/542/ЕИО на Съвета относно съставянето на списък на трети страни, от които държавите-членки разрешават вноса на животни от рода на едрия рогат добитък, свине, еднокопитни животни, овце и кози, прясно месо и месни продукти, и по-специално по отношение на Нова Каледония и островите Сен Пиер и Микелон
(нотифицирано под номер С(2001) 3080)
(текст от значение за ЕИП)
(2001/731/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 72/462/ЕИО на Съвета от 12 декември 1972 г. относно санитарните и ветеринарно-медицинските проблеми при внос на животни от рода на едрия рогат добитък, свине, овце и кози, еднокопитни животни, прясно месо или месни продукти от трети страни (1), последно изменена с Директива 97/79/ЕО (2), и по-специално член 3 от нея,
като има предвид, че:
(1)
Решение 79/542/ЕИО на Съвета (3), последно изменено с Решение 2001/117/ЕО на Комисията (4), определя списък на трети страни, от които държавите-членки разрешават внос на говеда, свине, еднокопитни животни, овце и кози, прясно месо и месни продукти.
(2)
Целесъобразно е да се изясни, с оглед изброяване на страните във връзка с различните видове живи животни, които са предмет на решението, това, че разрешението за внос е обусловено от наличието в тези страни и за тези живи животни в Общността на хармонизирани здравни условия и ветеринарно сертифициране, уредени в законодателството на Общността съгласно разпоредбите на членове 8 и 11 от Директива 72/462/ЕИО на Съвета. Поради това е необходимо с оглед на прозрачността, вносът, посочен в член 1 от приложението към Решение 79/542/ЕИО на Съвета, да се разрешава само от онези страни, в които има хармонизирани правила.
(3)
Вследствие на проведените ветеринарни мисии на Общността се оказва, че в Нова Каледония и островите Сен Пиер и Микелон има достатъчно добре структурирани и организирани ветеринарни служби.
(4)
Нова Каледония през последните 12 месеца е свободна от шап и чума по говедата; през изминалите 12 месеца не са правени ваксинации срещу някое от тези заболявания и е забранен вносът на животни, ваксинирани срещу шап.
(5)
Нова Каледония може да бъде включена в списъка на трети страни, от които държавите-членки разрешават внос на месо от диви животни, и може освен това да бъде включена в списъка за прясно месо и месни продукти от говеда.
(6)
Ветеринарната ситуация при еднокопитните животни се контролира задоволително от ветеринарните служби на Сен Пиер и Микелон и, по-специално, страната е била свободна от африканска чума по конете и венецуелски енцефаломиелит по конете в продължение на повече от две години, а така също и на дурин по конете и сап, в продължение на повече от шест месеца.
(7)
Островите Сен Пиер и Микелон могат да бъдат включени в списъка относно еднокопитните животни.
(8)
От приемането на Решение 2001/611/ЕО на Комисията от 20 юли 2001 г. за изменение на Решение 92/160/ЕИО относно регионализацията на Мексико, за изменение на Решения 92//260/ЕИО, 93/195/ЕИО, 93/196/ЕИО и 93/197/ЕИО по отношение на вноса на еднокопитни животни от Мексико и за отмяна на Решения 95/392/ЕО и 96/486/ЕО (5), държавите-членки могат да разрешат отново внос на някои категории еднокопитни животни от някои райони в Мексико. Въпреки това, препратката към регионализацията и забраната за внос на еднокопитни животни за клане бе изпусната в Решение 79/542/ЕИО и това следва да се изясни.
(9)
За страните, посочени в списъка, които са идентифицирани чрез кодовете на ISO, използвани в законодателството на Общността за номенклатурата на страните и териториите за външната търговия, следва, ако е целесъобразно, да се посочи временния статут на тези кодове.
(10)
Приложението към Решение 79/542/ЕИО на Съвета следва съответно да се измени.
(11)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Част 1 на приложението към Решение 79/542/ЕИО се заменя с приложението към настоящото решение.
Член 2
Настоящото решение се прилага от 20 октомври 2001 година.
Член 3
Адресати на настоящото решение са държавите-членки.
Съставено в Брюксел на 16 октомври 2001 година.